Opetus- ja kulttuuriministeriö
kirjaamo@minedu.fi
varhaiskasvatuslaki@minedu.fi

Lausuntopyyntö OKM/81/040/2012

**Varhaiskasvatusta koskevan lainsäädännön uudistamistyöryhmä**

**Lausunnon keskeinen sisältö**

**Varhaiskasvatuslakia valmistelleen työryhmän raportti on pääosin hyvä ja lakiluonnos pienehköillä lisäyksillä toteuttamiskelpoinen. STTK painottaa uuden varhaiskasvatuslain hyväksymistä tämän hallituskauden aikana. Palvelujen laatu lapsille ja perheille varmistetaan parhaiten nykyrakenteen mukaisilla moniammatillisilla varhaiskasvatuksen tiimeillä, joissa eri henkilöstöryhmien koko osaaminen käytetään hyödyksi.**

**Terveydentilansa puolesta tukea tarvitsevien lapsien yhdenvertaisuus ja palvelut on turvattava. Yhteistyön sote-sektorin ammattilaisten kanssa on oltava tiivistä. Tasa-arvon edistämistä varhaiskasvatuksessa on vahvistettava.**

Varhaiskasvatuslainsäädäntöä uudistaneen työryhmän loppuraportti ja pykäläehdotukset ovat lähes sellaisenaan toteuttamiskelpoisia ja turvaavat lapsien ja perheiden laadukkaita palveluita. Varhaiskasvatus vaikuttaa monin tavoin erilaisten lapsen ja perheiden hyvinvointiin sekä yhteiskuntaan, työmarkkinoihin ja tasa-arvoon. Lapsien tarpeet ovat ensisijaiset palveluja kehitettäessä, mutta samalla varhaiskasvatuksen rooli perhepalveluna sekä työelämän tasa-arvon rakentajana on säilytettävä.

Erityisen ilahduttavaa on, että työryhmä kykeni yksimielisesti sopimaan pykäläluonnoksien alkuosasta, eli moniammatillisen ja laadukkaan varhaiskasvatuksen määritelmästä, tavoitteista ja järjestämisestä.

Varhaiskasvatus on määritelmänsä mukaisesti lapsen hoidon, kasvatuksen ja opetuksen muodostama kokonaisuus. Toiminnan perustana on leikki ja lapset tarvitsevat myös perushoitoa, hoivaa ja aikuisen syliä. Useilla lapsilla on terveyteen liittyviä erityistarpeita, jotka on huomioitava osana varhaiskasvatusta. Nykyinen henkilöstörakenne huomioi tasapainoisesti nämä varhaiskasvatuksen eri osiot, ja myös perheet ovat kyselytutkimuksissa olleet rakenteeseen tyytyväisiä. Ryhmäkokokatto lakiluonnoksessa on tervetullut ja perheiden toivoma uudistus, joka osaltaan tukee palvelun laadukkuutta.

Varhaiskasvatuksen kehittämisessä tulee jatkossakin hyödyntää monitieteistä tietopohjaa ja työskentelytapaa (mm. käyttäytymis-, yhteiskunta-, kasvatus-, sosiaali-, terveys- ja taloustieteellistä tutkimusta ja työotetta.) Dialogia on käytävä kaikkien varhaiskasvatuksen henkilöstöryhmien sekä perheiden kanssa. Eri ammattilaisryhmien koko osaamisen hyödyntäminen turvaa palvelujen laatua sekä on kustannustehokasta perheille ja veronmaksajille. Eri ammattilaisten työn kunnioittaminen ja osaamisen arvostaminen luo tiimiin yhteishenkeä ja auttaa palvelun laadun turvaamisessa.

**Pitkäaikaissairauden, vamman tai terveydentilan takia tukea tarvitsevat lapset**

Yli 20 %:lla suomalaisista lapsista on ainakin yksi pitkäaikaissairaus. Lasten ja nuorten psykososiaalisen terveyden ongelmat ovat kasvamassa ja samanaikaisesti myös astma, «Astma lapsella» allergiat «Allergiat»ja diabetes «Diabetes lapsella» yleistyvät. Nuoruustyypin eli tyypin 1 diabetes on tyypillinen tällainen nopeasti lisääntyvä sairaus; tauti kehittyy yhdelle lapselle 120:stä jossain vaiheessa ennen 15 vuoden ikää. Näihin ja moniin muihin lasten pitkäaikaisiin sairauksiin voi liittyä varhaiskasvatuksessa käytännön ongelmia ja tilanteita, jotka vaativat erityisosaamista. Lääkehoidon lisäksi lapsen tarpeet voivat edellyttää esimerkiksi päivittäiseen ravitsemukseen, liikuntaan tai motoriseen kehitykseen liittyvää erityistä seurantaa ja osaamista. Tämä osaaminen varhaiskasvatustiimissä voi olla jopa lapsen varhaiskasvatukseen osallistumisen (ja samalla vanhempien työssäkäynnin) ehtona. Lääkehoitoa tarvitsevien tai tiettyjä vammoja omaavien lapsien palveluissa tarvitaan tähän osaamista omaavia hoitajia.

Kommunikaatio-ongelmaisten lasten palveluissa tarvitaan viittomakielen ohjaajia varhaiskasvatuksen henkilöstötiimissä.

Lapsen tukitoimet, mukaan lukien tehostettu ja erityinen tuki, tulee toteuttaa riittävän varhaisessa vaiheessa lapsen tarpeiden mukaisesti. Varhaiskasvatuksessa tarvittava tuki lapselle voi olla myös pääosin, tai jopa lähes yksinomaan, sosiaali- ja terveyspalveluina toteutettavaa. Tällaista tukea tarvitsevan lapsen asema tulee turvata lainsäädännöllä yhdenvertaisesti verrattuna lähinnä vain pedagogista tukea tarvitsevaan lapseen. Myös hallitusohjelmassa korostetaan tiiviistä yhteistyötä varhaiskasvatuksen sekä sosiaali- ja terveydenhuollon kesken.

**STTK esittää seuraavia parannuksia pykäläluonnoksiin**:
**lisäykset pykäliin 16, 17 ja 18**: *(lisäykset kursiivilla)*

16 §

Lapsen kehityksen, oppimisen *ja hyvinvoinnin* tuki *(vastaava korjaus 17 ja 18 § otsikkoon )*

2 momentti …*Tuki voi sisältää myös sosiaali- tai terveydenhuollon palveluja, kuten lääkehoitoa, fysioterapiaa tai puheterapiaa. Lapsen tuen tarpeet on otettava huomioon henkilöstömitoitusta alentavasti.*

17 §

Lapsen kehityksen, oppimisen *ja hyvinvoinnin* tehostettu tuki

1 momentti …Tuen antaminen voi perustua pedagogisen arvioon *tai sosiaali- ja terveydenhuollon asiantuntija- arvioon*…

18 §

3 momentti …Pedagogista selvitystä *täydennetään* sosiaali- ja terveydenhuollon tai muiden…

**27 ja 28 §**

Nämä pykälät tulee **kirjoittaa uudelleen yhteen**, samaksi pykäläksi, koska varhaiskasvatuksen opettajan tehtäviin pätevöidytään kahta rinnakkaista väylää myöten (varhaiskasvatukseen suuntautuneen, joko kasvatustieteen kandidaatin tai sosionomin tutkinnon kautta)

Lisäksi lakiin **tulee lisätä omat pykälät**

1. **vuorohoidosta ja sen mitoituksesta:**

*x § Päiväkodin henkilöstö vuorohoidossa*

*Vuorohoitoa annetaan lapselle vanhempien työhön tai opiskeluun liittyvällä perusteella iltaisin, öisin, viikonloppuisin ja arkipyhisin sen mukaan kun vanhemmat ja vuorohoidon järjestäjä ovat ennalta sopineet.*

*Vuorohoitoa iltaisin, öisin, viikonloppuisin ja arkipyhinä annettaessa on päiväkodissa noudatettava 1:5 henkilöstömitoitusta yli kolmivuotiaiden osalta ja alle kolmivuotiaiden osalta 1:4.*

1. **tasa-arvon edistämisestä**

 *x § Tasa-arvon edistäminen varhaiskasvatuksessa*

*Tasa-arvo- ja sukupuolitietoinen hoito, kasvatus ja opetus tulee huomioida kaikessa varhaiskasvatuksen suunnittelussa ja arvioinnissa sen eri tasoilla.*

*Varhaiskasvatuspalveluja järjestävän tahon on huolehdittava siitä, että lasten hoito, kasvatus ja opetus on sukupuoli- ja tasa-arvotietoista siten, että se tarjoaa lapsille samanlaiset oikeudet, velvollisuudet ja mahdollisuudet.*

*Jokaisen varhaiskasvatusta toteuttavan tahon on laadittava toiminnallinen tasa-arvosuunnitelma tasa-arvoisen hoidon, kasvatuksen ja opetuksen toteuttamiseksi kyseisessä toimintayksikössä. Suunnitelma tulee laatia yhteistyössä henkilöstön ja lasten vanhempien kanssa. Suunnitelman toteutumista on arvioitava ja suunnitelma on tarkistettava vähintään kerran vuodessa.*

*Toiminnan järjestäjän on huolehdittava, että varhaiskasvatuksen henkilöstöllä on riittävä tietämys sukupuoli- ja tasa-arvotietoisen hoidon, kasvatuksen ja opetuksen tarjoamiseksi. Tarvittaessa toiminnan järjestäjän on tarjottava täydennyskoulutusta.*

**35 §** lisäyksenä uusi **momentti**

*Lapsella on oikeus samaan ryhmään koko toimintavuoden ajan.*

Toimihenkilökeskusjärjestö STTK

 Antti Palola Minna Helle
 puheenjohtaja edunvalvontajohtaja

Lisätietoja: sosiaali- ja terveyspoliittinen asiantuntija Riitta Työläjärvi, riitta.tyolajarvi@sttk.fi